Sugababes
Sugababes, britisk popgruppe dannet 1998 af sangerne Keisha Buchanan (f. 1984), Siobhán Donaghy (f. 1984) og Mutya Buena (f. 1985). Gruppen albumdebuterede 2000 med One Touch. Året efter forlod Donaghy gruppen og blev afløst af Heidi Range (f. 1983); gruppen slog nu for alvor igennem med albummene Angels With Dirty Faces (2002) og Three (2003). Buena forlod Sugababes umiddelbart efter udsendelsen af albummet Taller In More Ways (2005; nyudgivet 2006); hun erstattedes af Amelle Berrabah (f. 1984). Trioen med Buchanan, Range og Berrabah udsendte i 2007 det anmelderroste album Change. Gruppens særkende er tætte, swingende vokalharmonier inden for et R&B-inspireret repetoire, der imidlertid undertiden er næsten rockende. På trods af udskiftningerne har Sugababes formået at holde sig længe på toppen inden for en genre og branche, hvor succes som regel er kortvarig. I 2008 blev albummet Catfights and Spotlights udgivet. Buchanan blev i 2009 fyret fra gruppen; dermed havde det sidste oprindelige medlem forladt Sugababes. Hun blev afløst af Jade Ewen (f. 1988).


Officiel website
